CELEX: 22012D0522
Language: lt
Date: 1347494400000
Title: 2012/522/ES: 2012 m. rugsėjo 13 d. AKR ir ES ambasadorių komiteto sprendimas Nr. 3/2012 dėl 10-ojo Europos plėtros fondo (EPF) nepaskirstytų išteklių dalies skyrimo AKR vidaus bendradarbiavimui

27.9.2012   
            
            
               LT
            
            
               Europos Sąjungos oficialusis leidinys
            
            
               L 259/6
            
         AKR IR ES AMBASADORIŲ KOMITETO SPRENDIMAS Nr. 3/2012
   2012 m. rugsėjo 13 d.
   dėl 10-ojo Europos plėtros fondo (EPF) nepaskirstytų išteklių dalies skyrimo AKR vidaus bendradarbiavimui
   (2012/522/ES)
   AKR IR ES AMBASADORIŲ KOMITETAS,
   atsižvelgdamas į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą Kotonu 2000 m. birželio 23 d. (1), pirmą kartą iš dalies pakeistą Liuksemburge 2005 m. birželio 25 d. (2), o antrą kartą – Uagadugu 2010 m. birželio 22 d. (3) (toliau – AKR ir ES partnerystės susitarimas), ypač į jo Ib priedo 6 dalį,
   kadangi:
   
               (1)
            
            
               likusių 10-ojo Europos plėtros fondo (EPF) AKR vidaus bendradarbiavimui skirtų lėšų nepakanka per 10-ojo EPF AKR vidaus laikotarpio vidurio peržiūrą paaiškėjusiems programavimo reikalavimams patenkinti;
            
         
               (2)
            
            
               siekiant toliau sparčiai ir veiksmingai reaguoti į aplinkybes, susidarančias dėl smurtinių konfliktų Afrikoje, reikia papildyti Afrikos taikos priemonę;
            
         
               (3)
            
            
               tam, kad būtų galima finansuoti ES ir AKR valstybių prioritetus, reikiama 10-ojo EPF nepaskirstytų išteklių suma turėtų būti perkelta į AKR vidaus bendradarbiavimo biudžetą;
            
         
               (4)
            
            
               tikslinga, kad AKR ir ES ambasadorių komitetas nedelsiant priimtų šį sprendimą,
            
         PRIĖMĖ ŠĮ SPRENDIMĄ:
   1 straipsnis
   AKR vidaus bendradarbiavimas
   Atsižvelgiant į AKR ir ES partnerystės susitarimo 11, 28, 29 ir 30 straipsniuose nurodytus tikslus, iš 10-ojo EPF nepaskirstytų išteklių į AKR vidaus bendradarbiavimo biudžetą perkeliama 195 mln. EUR suma.
   2 straipsnis
   Finansavimo prašymas
   Remiantis AKR ir ES partnerystės susitarimo IV priedo 12b straipsnio a punktu, AKR ir ES ambasadorių komitetas prašo Komisiją finansuoti atitinkamai ES ir AKR grupės valstybių siūlomus veiksmus, visų pirma suteikti papildomą iš viso 100 mln. EUR vertės finansavimą Afrikos taikos priemonei, siekiant remti Afrikos Sąjungos ir regioninių organizacijų pastangas spręsti saugumo visoje Afrikoje problemas.
   Šis sprendimas įsigalioja jo priėmimo dieną.
   
      Priimta Briuselyje 2012 m. rugsėjo 13 d.
      
         
            AKR ir ES ambasadorių komiteto vardu
         
         
            Pirmininkas
         
         D. EVINA ABE’E
      
   
   
      (1)  OL L 317, 2000 12 15, p. 3.
   
      (2)  Susitarimas, iš dalies keičiantis 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (OL L 209, 2005 8 11, p. 27).
   
      (3)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).